Sonos nærmeste fremtidsplaner lækket

Mediet The Verge har endnu engang talt med sin velinformerede kilde hos amerikanske Sonos. Kilden kunne afsløre hvilke produkter, der arbejdes på i virksomheden lige nu, ligesom kilden kunne sætte navn på den nye soundbar, der skal overgå den nuværende topmodel. Den kommer til at hedde Sonos Arc Ultra.

Allerede i juli måned talte vi selv med en kilde, der kunne fortælle detaljer om Arc Ultra, der dengang gik under navnet “Lasso”. Det bliver en noget større soundbar, der skal passe størrelsesmæssigt til fladskærme på 65 tommer eller mere. Den er omkring 118 centimeter lang.

Billeder – eller rettere computertegninger – der angiveligt skal være det nye soundbar-flagskib er også lækket på mediet X. Her oplyses også prisen, der skulle blive på 999 dollars. Den nuværende Arc sælges for 899 dollars (7.499 kroner).

https://twitter.com/MysteryLupin/status/1836104849810952483?ref_src=twsrc%5Etfw

Samtidig med Arc Ultra planlægger Sonos at lancere en opdateret subwoofer med navnet Sonos Sub 4. Hvad der præcist er nyt er lidt uklart, men den skulle få en mat finish i stedet for den klaverlak, der bruges på den nuværende.

Prisen for den fjerde generation af Sonos Sub skulle være den samme, som på den nuværende version, nemlig 6.699 kroner.

Hvornår Sonos vil vise Arc Ultra og Sub 4 frem, er endnu uvist. Normalt viser Sonos sine efterårsnyheder i september måned, men den tradition kan være blevet presset af de voldsomme problemer, Sonos har haft med sin seneste app-opdatering.

Sonos nærmeste fremtidsplaner lækket