Sonos Arc Ultra og Sub 4 lanceret – kommer slut oktober

Sonos har – som forudset af flere rygter over de seneste uger og måneder – netop præsenteret sin nye premium soundbar, Sonos Arc Ultra, samt en opdateret version af deres store subwoofer, Sonos Sub 4. Arc Ultra leverer 9.1.4 rumlig lyd og understøtter Dolby Atmos, og Arc Ultra har desuden fået et lidt slankere design – men adskiller sig derudover ikke synderligt fra den “almindelige” Arc udenpå.

Med den nye Arc Ultra lover Sonos dog bedre lydkvalitet hele vejen rundt, og især på dialog skulle der være forbedringer. Du får også mulighed for at indstille på dialogen via appen for at gøre den så tydelig som muligt.

Sonos Sub 4 bygger videre på tidligere subwoofere og leverer dybere bas uden forvrængning ved hjælp af to specialdesignede woofere. Det opdaterede design indeholder også forbedret processorkraft og trådløse funktioner.

Sonos opdaterer også sin app med bedre systemgenkendelse og lettere opsætning af nye enheder. For eksisterende brugere vil mange af de tidligere funktioner blive genindført, og yderligere opdateringer er planlagt.

Begge nye produkter er udviklet med fokus på bæredygtighed, hvor der er anvendt mere miljøvenlige materialer, og strømforbruget er reduceret i dvaletilstand. Emballagen til Arc Ultra er 100% genanvendelig og er designet til at fylde mindre under transport.

Tilgængelighed og pris

Sonos Arc Ultra og Sub 4 vil være tilgængelige fra den 29. oktober 2024. Arc Ultra vil koste 7.499 kr., mens Sub 4 vil have en vejledende pris på 6.699 kr.

Sonos Arc Ultra og Sub 4 lanceret – kommer slut oktober